Na splitskom FESB-u danas je predstavljen projekt “Razvoj poduzetničkog inkubatora za visoke tehnologije Sveučilišta u Splitu”.

Radi se o kapitalnom projektu za Grad Split koji je financiran iz Europskog fonda za regionalni razvoj u okviru Poziva ‘Razvoj poslovne infrastrukture’, za koji su odobreni prihvatljivi troškovi od 20 milijuna kuna, dok je maksimalni iznos bespovratnih sredstava 19,83 milijuna kuna. Riječ je o najvećem pojedinačnom iznosu do sada odobrenom za neki javni projekt u Splitu.

Projektom će biti stavljen u funkciju prvi inkubator za visoke tehnologije u Republici Hrvatskoj, s nositeljem UNIST Tehnološki park d.o.o. Split, u stopostotnom vlasništvu Sveučilišta u Splitu. Iz ovoga prvenstveno izvire briga prema potrebi razvoja područja visokih tehnologija na području Splitsko-dalmatinske županije i šire regije, s obzirom da jedino Sveučilište u Splitu posjeduje adekvatne znanstveno-istraživačke, stručne i visokoškolske kapacitete u STEM i drugim područjima visokih tehnologija na području cijele Dalmacije.

Projekt će se realizirati u prostoru bivšeg OH doma u Spinutu. Između ostalog, ‘Inkubator’ će imati 140 smještajnih jedinica za zaposlenike, 26 modularnih ureda, jedan co-working prostor s 45 radnih mjesta…, a voditelj projekta je Krešimir Budiša.

Predstavljanju su prisustvovali gradonačelnik grada Splita, Andro Krstulović Opara i rektor Sveučilišta u Splitu, prof.dr.sc. Šimun Anđelinović. Podršku projektu iskazat će i vodeći ljudi dviju uspješnih tehnoloških tvrtki iz regije – Mate Rimac, direktor tvrtke Rimac automobili d.o.o. (10. na Deloitteovoj listi 50 najbrže rastućih tehnoloških tvrtki u srednjoj Europi, 1. u Hrvatskoj) te direktor tvrtke Profico d.o.o. (28. na Deloitteovoj listi za srednju Europu, 4. u Hrvatskoj.), Mateo Perak.

-Mi smo kao sveučilište jedno od rijetkih u Hrvatskoj koje ima 50 posto studenata u STEM području i biomedicinskim znanostima. To je naša snaga i karakteristika te zbog toga visoke tehnologije mogu naći spoj upravo u ovakvim objektima. Mi smo imali dilemu da li to obnoviti i napraviti studentski dom, što bi bilo dosta skupo jer su to stari standardi, ali onda smo se ipak odlučili da je važnije u Splitu da Sveučilište pokaže put kojim trebamo ići. Kao grad, da damo mladim firmama da tu imaju izvanredni prosto na jednom lijepom mjestu i da to može biti početak jedne veće priče. I u županiji i gradu. Puno se o tome govori, a malo se radi. Zbog toga me raduje da smo dobili novac za ovaj projekt i da smo defacto bili ocijenjeni s desetkom jer projekt nije imao greške. Za to je upravo zaslužan kolega Budiša i njegov tim. To pripremanje mora biti s korisnicima. Gospodin Perak nam je u početku pomogao s inputima o tome što sve treba biti tamo.

Ono što mi je bilo jako zanimljivo čuti o tim pripremama da je gospodin Perak rekao “Evo ja ću rado biti u tom prostoru, a ako neka od firmi propadne ja sam spreman odmah njih zaposliti jer znaju više od običnog studenta.” Ta mi je logika onda postala jasna i mogao sam shvatiti da moramo stvoriti jedan eko sustav u kojem neće biti problem jedanput propast, pa se dignut, pa drugi put imati kvalitetan start-up. – kazao je rektor Anđelinović.

U Split je na predstavljanje ovog projekta stigao i Mate Rimac, jedan od najpoznatijih hrvatskih inovatora i kreator najbržeg električnog automobila Concept Rimac.

-Prvi korak je važan. Rješava nekoliko problema mladih firmi. Kao prvo prostor. To je jedan od osnovnih problema, ali što je puno važnije neko iskustvo i mentoring ljudi koji su već nešto slično prošli. Možda nema toliko firmi koje su nešto slično prošli, ali znam za nekoliko kolega koji su moje godište ili su stariji koji su imali start-up firme, digli neku investiciju i posao internacionalno. Ta zajednica i razmjena iskustva je ono što je najbitnije. To je ono što će pomoći da ne rade iste pogreške i da ne gube vrijeme na otkrivanja ustaljenih puteva koji su normalni vani. Recimo u Silikonskoj dolini je normalno da starije kolege prenose sve na mlađe. – kazao je Rimac.

Otkrio je i svoju ulogu u ovom projektu.

-Meni je jako zanimljivo vidjeti što Split planira i pogotovo što hoće ići u smjeru e-mobilnosti, što je naše područje. Moram isto priznati da je nama trenutno najveći problem kadar. Mi smo već dosta internacionalni i imamo ljude iz 15 zemalja koji rade kod nas u firmi. U Zagrebu jako teško dolazimo do ljudi. Jednostavno jer iskustva nema u autoindustriji, znači mi ga moramo stvoriti. Ima predznanja koje se može iskoristiti ali to ide dosta sporo. Imamo jednostavno ograničene kapacitete. Zato ćemo otvarati urede na drugim lokacijama uključujući i Split. – otkrio je Mate Rimac, te zaključio da je i za najbolju ideju na svijetu potrebno jako puno rada.

Gradonačelnik Splita je uvodno kazao kako je ovaj projekt od danas zaživio.

-Dakle ovo je još jedna dobra priča, kao i jučerašnja priča u kojoj smo potpisali ugovor na malo manje od 84 milijuna kuna, kojim konačno grad iskoračuje u zemlje i gradove, koji se civilizirano odnose prema svome okolišu. Govorim o potpisu ugovora za sanaciju Karepovca, a odma sutradan nastavljamo s dobrom pričom i iskoračujemo u 21 stoljeće. Inkubator za visoke tehnologije je upravo ono što Splitu treba. Grad Split nije samo turizam, nije samo uslužna djelatnost, nego je grad visokih tehnologija. To kad se događa pod okriljem splitskog sveučilišta, naglašavam splitskog, motora razvoja Splita i Dalmacije, onda nemam ništa drugo dodat nego da je ovo izvrsna vijest koju će Grad i moja administracija itekako podupirati.

Grad u ovome izravno ne sudjeluje. Sto posto investicije od 20 milijuna je povučeno iz EU fondova i to je ona stvar koju stalno ističemo. Bitno je povući sredstva koja su naša, a koja stoje u blagajni. Mi smo uložili svoja znanja, svoje ljude, svoje htijenje i izvrsnost. Upravo zahvaljujući tome i sustavnome pristupu, Split je uzeo novce koji njemu pripadaju. – kazao je gradonačelnik Andro Krstulović Opara.